Kalle Rovanperä ajoi voittoon Mikkelin SM-rallissa.

Vasta 16-vuotias Kalle Rovanperä voitti yhdeksän erikoiskoetta sisältäneen rallin SM-osakilpailun, joka ajettiin Mikkelin ympäristössä.

– Jos voitto on varma, niin onhan tämä uskomatonta. Todella hieno fiilis. Onhan tää ihan huimaa. Ensimmäinen SM-rallini, Rovanperä sanoi ralliradiolle viimeisen erikoiskokeen maalissa.

Rovanperästä tuli nuorimpana SM-rallin voittanut kuljettaja, eikä sitä ennätystä todellakaan helposti rikota.

Rovanperä voitti kilpailun lopulta 10,7 sekunnin erolla Teemu Asunmaahan, joka myös ajoi Skoda Fabia R5:llä. Kolmannella erikoiskokeella Rovanperä menetti yli puoli minuuttia rengasrikon takia.

Rovanperällä ei ole vielä ajokorttia. Jyväskyläläinen sai autourheilun kansalliselta keskusliitolta AKK-Motorsportilta poikkeusluvan, jolla hän pääsee osallistumaan alaikäisenä SM-ralleihin nelivetoisella autolla.

Rovanperä on voittanut kaikki kolme ralliaan, joihin hän on tänä talvena osallistunut. Kaksi voittoa on tullut Latvian rallisarjasta ja nyt ensimmäinen SM-sarjasta.

Mikkelissä SM1-luokan kärkikolmikko oli Asunmaa, Juha Salo ja Jarkko Nikara. Koko kilpailun voittanut Rovanperä ei aja SM-pisteistä.

Rallin SM-sarja jatkuu Nilsiässä maaliskuussa.

Alla näet videokeskustelun helmikuun alusta, kun Riku Tahko ja Pekka Kaidesoja keskustelivat ralli-studiossa siitä, pitäisikö Kalle Rovanperän päästä ajamaan jo MM-sarjaan.